I august 2002 sesongåpnet Brugge med en 2-1-seier borte mot Louviéroise, etter ett mål av Lange. Langes landsmann Bengt Sæternes var på vei til å bli Brugge-spiller i slutten av måneden, og meldte da at Lange var på vei bort for at klubben skulle få råd til Sæternes. Dette ble imidlertid avvist av Trond Sollied dagen etter. Akkurat som året før åpnet Lange sesongen sterkt, og var involvert i fem av Brugges sju første seriemål i tillegg til scoring både hjemme og borte mot Dinamo Bucureşti i andre runde i Mesterliga-kvalifiseringen. Lange avgjorde straffesparkkonkurransen i neste runde mot ukrainske Sjakhtar Donetsk, noe som sendte Brugge til mesterligaen der Barcelona, Galatasaray og Lokomotiv Moskva ventet.